המשטרה עצרה הבוקר (שבת) צעיר פלסטיני כבן 20 ביישוב הר אדר הסמוך לירושלים כשברשותו סכין. מתחקור ראשוני עולה החשד כי הוא התכוון לבצע פיגוע.

החשוד נעצר בעקבות דיווח של מאבטחים. למקום הוזעקו שוטרים ולוחמי מג"ב. בסריקות שנערכו במקביל אותרה סכין בקרבת מקום. החשוד הועבר לחקירת גורמי הביטחון.

חשד שהתכוון לבצע פיגוע. הסכין שאותרה בהר אדר (צילום: דוברות המשטרה)

עוד עולה מהתחקור כי החשוד חצה את גדר ההפרדה לפני כניסתו לשטח היישוב. החשוד הגיע מכיוון הכפר הפלסטיני קטנה הסמוך להר אדר, והחל ללכת מערבית ליישוב בתוך היער.

בהמשך, כך עולה מהתחקור, נכנס החשוד ליישוב והלך מרחק של כ-30 מטרים. מאבטחת של היישוב שזיהתה אותו תישאלה אותו והזעיקה את כוחות מג"ב עוטף ירושלים.

חן פיליפוביץ, ראש מועצת הר אדר, אמר כי "הבוקר נמנע אירוע ביטחוני כבד בזכות ערנות של כוחות הביטחון שלנו וכל הכבוד להם. אבל משהו קרה למטה בגדר למטה ומישהו שם לא נתן את הדעת". הוא הוסיף: "אנחנו מציינים שנה לפיגוע הנוראי שעברנו ואני מצפה שכוחות מג"ב וכוחות הביטחון יעשו את הדברים אחרת".

בתחילת השבוע ניסה מחבל פלסטיני לדקור לוחם בתחנת אוטובוס בצומת גיתי שבשומרון. חיילים מגדוד 55 של התותחנים ירו לעברו והרגו אותו. המחבל הוא אליאס סאלח-יאסין (22), תושב הכפר בידיא, שממנו הגיע גם אשרף נעלאווה - שביצע את הפיגוע הרצחני באזור התעשייה ברקן וטרם נתפס מאז. הבוקר כיתר צה"ל מבנה בית ספר בכפר שוויכה שליד טול כרם כחלק מהמצוד אחרי המחבל, אולם הפעילות לא הניבה תוצאות.

בפיגוע ירי בהר אדר לפני כשנה נרצחו שני מאבטחים ישראלים ולוחם מג"ב. המחבל, שהחזיק בהיתר עבודה בשטחי איו"ש, נורה וחוסל.